kardosdrur/scandi-wiki huggingface dataset:
Grænseflade (stof)

En grænseflade (også overflade) er den grænse, der skabes når to forskellige faser mødes. Grænseflader studeres i den tværfaglige overfladevidenskab.

Der er forskellige typer grænseflader:
 Mellem to væsker, som ikke er blandbare, f.eks. olie og vand
 Mellem et uopløseligt fast stof og en væske
 Mellem et fast stof og en gas
 Mellem to faste stoffer
 Mellem en væske og en gas, f.eks. vand og luften ovenover
 Mellem to luftlag

Se også 
 Membran

Overfladevidenskab
Knut Eriksson af Sverige

Knut Eriksson, blev født i slutningen af 1140'erne, død 1195 eller 1196, var konge af Sverige fra 1167. Han var søn af Erik den Hellige og Kristina Bjørnsdatter af Danmark.

Fra flugt til mord 
Efter at hans far, Erik den Hellige, blev dræbt ca. 1160 blev Knut besejret af sine modstandere og tvunget til at flygte fra Sverige, måske til Norge. Knut kom tilbage til riget i 1167, og ifølge Vestgøtalovens kongeliste overfaldt og dræbte han kong Karl Sverkersson på Visingsö.

I tiden, som fulgte, var Sverige i en tilstand af borgerkrig med tre konger, som sloges mod hinanden. På den ene side var brødrene Kol Sverkersson og Burislev Sverkersson og på den anden side Knut Eriksson. De første repræsenterede Sverkerslægten og fik støtte fra Danmark, men Knut Eriksson klarede at overvinde og dræbe sine modstandere i løbet af vinteren 1172-1173 og blev da den ubestridte hersker af Sverige i en alder af 23 år.

Diplomatiske forbindelser 
Fra Knut Erikssons tid hører den første kendte svenske handelstraktat, mellem Lübeck og Sverige, en aftale som Knut Eriksson sammen med jarlen Birger Brosa indgik med hertug Henrik Løve af Sachsen. Knut oprettede omkring 1185 diplomatiske forbindelser med England og fik i den sammenhæng blandt andet en rustning som gave af den engelske kongen Henrik 2. af England. I henhold til den norske Sverres saga fik kong Knut og de øvrige nordiske konger i 1195 et brev med en begæring om militær støtte fra den byzantinske kejser Alexios 3.

Kong Knut opretholdt gode forbindelser med den norske konge Sverre Sigurdsson, som 1185 giftede sig med hans søster Margareta. Relationerne til de danske konger var derimod spændt.

De ældste bevarede originalbreve fra en svensk konge blev skrevet af kong Knut. Af de ni bevarede originalbreve handler de otte af dem om Viby kloster ved Sigtuna. Der blev gjort en omfattende møntprægning under kong Knuts styre.

Familie 
Knut var gift med en ukendt svensk kvinde, og om hendes slægt ved man kun, at hun havde en bror, som hed Knut. Via et pavebrev fra 1193, som er bevaret i afskrift, ved man, at hun under en livstruende sygdom aflagde et kyskhedsløfte og gik i kloster, efter at hun var blevrt rask. Kong Knut søgte senere paven om, at hun skulle befries fra sit løfte.

De fik følgende børn:
 Jon Knutsson, død 1205 i slaget ved Älgarås
 Knut Knutsson, død 1205 i slaget ved Älgarås
 Joar Knutsson, død 1205 i slaget ved Älgarås
 Erik Knutsson, svensk konge
 Sigrid Knutsdotter, gift med Magnus Broka

Eftermæle 
Kong Knut døde en naturlig død i 1195 (eller i 1196) og blev begravet i Varnhems klosterkirke, hvor Magnus Gabriel De la Gardie rejste en gravsten over ham.

Hans lange regeringstid kan betragtes som den tid, hvor den svenske statsmagt for alvor begyndte at etablere sig efter kontinentalt mønster med en skrivende centraladministration og dokumenterede diplomatiske forbindelser med andre nationer. I hvilken grad det skyldes kong Knut eller hans særdeles dygtige jarl Birger Brosa er derimod vanskeligt at læse fra kilderne.

Eksterne henvisninger 

Knut Eriksson
Tjek fødsels- og dødsår
Fyrster fra middelalderen
Svenskere i 1100-tallet
Annemette Hommel

Annemette Hommel (født 1967) er en dansk militær person. Hun er uddannet sprogofficer og aktuelt tjenstgørende i det danske forsvar som officer af reserven med rang af Oberstløjtnant. Hun har bl.a. været udsendt i Irak, hvor hun fungerede som leder for de civile tolke. Hun blev dog hjemsendt fra Irak i 2005 og senere tiltalt for pligtforsømmelse ved ukorrekt behandling af irakiske fanger, sammen med en række andre personer i den såkaldte Hommelsag. Hun blev kendt delvis skyldig i Københavns Byret, men senere frikendt i Østre Landsret. I et interview med Berlingske Tidende udtalte afgående forsvarschef Jesper Helsø, at han så med stor fortrydelse på den behandling, Annemette Hommel havde fået af forsvaret. 

Annemette Hommel blev pr. 1. februar 2008 forfremmet til major af reserven ved Gardehusarregimentet i Slagelse,

Hun er datter af pensioneret oberst Leif Hommel Nielsen. 

Hun tog en matematisk-fysisk studentereksamen fra kostskolen Herlufsholm, hvorefter hun uddannede sig ved Hærens Sprogskole og blev cand.mag. i øststudier fra Københavns Universitet. Hommel taler såvel russisk, polsk, engelsk som tysk.

Leder hos KFUM-Spejderne og De grønne pigespejdere, hvor hun har erfaring fra siden 1989.

Civilt har hun været ansat i Udenrigsministeriet samt været ambassadesekretær i Wien og sekretær i Folketingets internationale sekretariat, hvor hun har arbejdet for bl.a. Forsvarsudvalget og Udenrigspolitisk Nævn.

Hommel-sagen 
Hovedartikel: Hommel-sagen.

Sagen er opkaldt efter Annemette Hommel, hvor hun sammen med fire militærpolitifolk var tiltalt for pligtforsømmelse efter den militære straffelov. Den 12. januar 2006 blev hun dømt skyldig af Københavns Byret, men 6. juli 2006 frifundet af Østre Landsret. 16. februar 2007 tilkendes hun en erstatning på 100.000 kr. for ikke at være blevet partshørt før sin hjemsendelse fra Irak. Dommen havde som præmis, at hjemsendelsen meget vel kunne være undgået, såfremt en egentlig partshøring var gennemført.

Referencer 

Officerer fra Danmark
Danskere i 1900-tallet
Danskere i 2000-tallet
Jørn Sørensen (politiker)

Jørn Sørensen (født 26. juli 1942) er en dansk politiker, der var borgmester i Holbæk Kommune, valgt for Det Radikale Venstre.

Sørensen, der er uddannet folkeskolelærer, blev borgmester i 1993 og var fra 2005 til 2009 den eneste radikale borgmester i landet. Mistede ved kommunalvalget 2005 en femtedel af sine personlige stemmer bl.a. på grund af en række uheldige sager. Han genopstillede ikke ved kommunalvalget i 2009, hvor det ikke lykkedes partiet at fastholde borgmesterposten.

Ekstern henvisning 
 Holbæk Radikale Venstre 

Skolefolk fra Danmark
Personer fra Holbæk
Borgmestre i Holbæk 
Borgmestre fra Det Radikale Venstre
Tidligere borgmestre fra Danmark
Jørn Sørensen (fodboldspiller)

Jørn Sørensen (født 17. oktober 1936 i Tårs) er en tidligere dansk fodboldspiller. Han spillede 31 A-Landskampe for Danmark og scorede 6 mål. Han var en del af Sølvholdet, der i 1960 vandt sølv ved OL i Rom.
Efter at have afsluttet fodboldkarrieren er Jørn Sørensen fortsat bosat i Schweiz.

Fodboldspillere fra Danmark
Fodboldspillere fra Kjøbenhavns Boldklub
Fodboldspillere fra FC Metz
Fodboldspillere fra Rangers F.C.
Fodboldlandsholdsspillere fra Danmark
Personer fra Nibe
Olympiske sølvmedaljevindere fra Danmark
Fodboldspillere fra Greenock Morton F.C.
Fodboldtrænere fra Danmark
Fodboldspillere ved sommer-OL 1960
Jernbyrd

Jernbyrd, et middelalderligt retsplejemiddel som blev anvendt som bevismiddel. Midlet bestod i at vedkommende, som skulle føre bevis for sin påstand, bar et stykke glødende jern i sine hænder eller gik barbenet over glødende plovjern. Jernbyrd hører under den typer bevisformer, man også kalder gudsdomme eller ordalier.

Jernbyrd anvendtes ved alvorligere sager såsom tyveri og manddrab, grovere legemsangreb og voldtægt. Derudover kunne jernbyrd kun anvendes, når anklageren støttede sin sigtelse med to vidner.

Der fandtes efter loven 3 typer jernbyrd.

 Skudsjern – Den anklagede skulle bære et stykke glødende jern ni skridt, før han kunne kaste det fra sig.
 Trugsjern – Her skulle den anklagede kaste et glødende jern i et opstillet trug. Hvis forsøget mislykkedes, skulle den anklagede samle jernet op og forsøge igen.
 Skrå – Hvor den anklagede skulle gå barfodet over tolv glødende plovjern.

Efter jernbyrden blev hånden forseglet i en vante, og efter nogle dage blev hånden/foden beset. Havde jernbyrden efterladt et betændt brandsår, var beviset for uskyld ikke ført. Jernbyrd foregik under gejstlig medvirken, fordi man troede på, at Gud ville udpege en skyldig ved at afvende de normale følger ved berøring af glødende jern. Man anså dette som et bærende element i bevisførelsen.

Denne bevisbyrde blev afskaffet i Danmark ca. 1216. I 1215 blev det forbudt gejstlige at medvirke ved jernbyrd, der hidtil havde fordret kirkelig deltagelse. Beslutningen blev taget ved et kirkeligt møde (koncil) i Rom ved det 4. Laterankoncil. Valdemar Sejr erstattede denne form for bevisførelse med andre bevisformer.

Videre læsning 

 siderne 56 og 65-66 samt 73-74 i Morten Kjær & Helle Vogt (2023): En dansk retshistorie – fra middelalder til grundlov. 2. udgave. Nord Academic.

Reference 

Retshistorie i middelalderen
Debian-derivater

Debian derivater er Linux-distributioner, som er bygget på Debian GNU/Linux

Liste over Debian-derivater 

 Knoppix
 Kubuntu (Ubuntu med KDE)
 Libranet
 Linspire (Tidligere kendt som Lindows).
 Morphix
 Progeny
 Skolelinux
 Stormix
 Ubuntu
 Xandros
 Xubuntu (Ubuntu med Xfce)

Listen er ikke fuldendt.

Debian
Nedrivning (bog)

Nedrivning er en roman fra 2002 skrevet af Ole Frøslev.

Bogen beskriver en nedrivningsentreprenør med kendskab til sprængstoffer, der forelsker sig håbløst i en gift kvinde. Det er baggrunden for den bombetrussel, som Benny Rasmussen og Michael Brinck fra Station 3 en sen aftentime pludselig bliver stillet over for. Er der alvor bag de afpresnings- og trusselsbreve, DSB modtager? Kommer de fra en gruppe eller en enkelt mand? Kriminalfolkene står på bar bund, og personlige og arbejdsmæssige vanskeligheder gør ikke situationen nemmere.

Romaner fra Danmark
Ernst Netuka

Ernst Johann Marcell Netuka (1927-18. februar 1995) var en dansk-østrigsk fodboldtræner. Han var træner i bl.a. Vejle Boldklub, Esbjerg fB, Randers Freja og Kolding IF. I 1967 var han sammen med Erik Hansen landstræner for Danmarks fodboldlandshold i 8 A-landskampe. Han blev kåret til Årets Træner i Danmark i 1981 og 1985.

I alt trænede han 10 danske klubber: AIA, Vejle BK, Hvidovre IF, Esbjerg fB, AB, Hvidovre IF (2. gang), Horsens fS, Vejle BK (2. gang), Hvidovre IF (3. gang), Kolding IF, Randers Freja, Aabenraa BK og Vejen SF. Som fodboldtræner i de danske divisionsklubber var Ernst Netuka en flittig gæst til træning i ungdomsafdelingerne, hvor de yngste spillere fik råd og vejledning og naturligvis blev ekstra motiverede.

Ernst Netuka var blot 18 år, da han i 1945 flygtede fra de sovjettiske styrkers invasion af Wien. Han bosatte sig i første omgang i Leicester, England. I 1958 kom Ernst Netuka første gang til Danmark og var i fire sæsoner træner for den århusianske klub AIA. I 1965 førte han Vejle BK til en andenplads i 1. division, og året efter gjorde han Hvidovre IF til danske mestre. 

DBU udnævnte i 1967 Ernst Netuka til landstræner for Danmarks fodboldlandshold sammen med Erik Hansen. Ansættelsen varede dog kun et år, samtidig med at Netuka var træner for Hvidovre.  I efteråret 1967 deltog Hvidovre IF i Mesterholdenes Europa Cup og slog overraskende de schweiziske mestre FC Basel ud i 1. runde. I næste runde spillede Hvidovre IF 2-2 i Københavns Idrætspark mod Real Madrid, men tabte returkampen 1-4.

Han var tæt på at vinde endnu et mesterskab med Hvidovre IF i 1970, da klubben lå nummer et før sidste spilledag, men måtte nøjes med bronzemedaljer. I 1971 blev Hvidovre nummer 2 i 1. division. I 1974 vendte Ernst Netuka med stor succes tilbage til Vejle BK, som han stod i spidsen for, da klubben vandt sølvmedaljer i 1974, samt Pokalturneringen i 1975.

Ernst Netuka var også manden bag adskillige oprykninger. I 1960 rykkede han med AIA op i 1. division. I 1978 førte han Hvidovre IF op i 1. division. I 1981 havde han i løbet af tre sæsoner ført Kolding IF fra 3. division til 1. division, og han gentog kunststykket med Randers Freja i 1985. Randers Freja rykkede ned efter en sæson, men vendte under Netuka tilbage igen i 1987.

Titler 
 Danmarksmesterskabet
 Vinder (1): 1966.
 Sølv (3): 1965, 1971, 1974.
 Bronze (1): 1970.
 Pokalturneringen:
 Vinder (1): 1974–75.
 Årets træner:
 Vinder (2): 1981, 1985.

Noter 

Fodboldtrænere fra Danmark
Fodboldtrænere fra Esbjerg fB
Fodboldtrænere fra Vejle Boldklub
Trænere for Danmarks fodboldlandshold
Agis Winding

Antoinette Kathrine Helene "Agis" Winding (født Nielsen 19. september 1875 i Aarhus, død 31. januar 1943 på Frederiksberg) var en dansk skuespillerinde, der debuterede i Frederikshavn i 1896 og blev engageret ved Aarhus Teater 1900-1905. Sidenhen blev hun ansat ved Casino Teatret 1905-1907, Dagmar Teatret 1907-1915 og Alexandrateatret 1915-1917. Hun fik også en række roller på Betty Nansen Teatret. 1937 modtog hun Ingenio et arti.

Hun var gift tre gange og er farmor til fortælleren og forfatteren Thomas Winding.

Udvalgt filmografi 

 Kobberbryllup – 1933
 Nøddebo Præstegård – 1934
 Provinsen kalder – 1935
 Flådens blå matroser – 1937
 Barnet – 1940
 Et skud før midnat – 1942
 Moster fra Mols – 1943

Eksterne henvisninger 

 
 

Skuespillere fra Danmark
Personer fra Aarhus
Personer i Dansk Biografisk Leksikon
Personer i Dansk Kvindebiografisk Leksikon
Personer i Kraks Blå Bog (afdøde)
Modtagere af Ingenio et arti
Hans van Steenwinckel

Hans van Steenwinckel var navnet på tre generationer af betydelige danske arkitekter og billedhuggere fra det 16. og det 17. århundrede.

 Hans van Steenwinckel den ældre (ca. 1545 – 1601)
 Dennes søn, Hans van Steenwinckel den yngre (1587 – 1639)
 Dennes søn, Hans van Steenwinckel den yngste (1639 – 1700)

Andre med samme efternavn 
 Lorenz van Steenwinckel, arkitekt og billedhugger, søn af Hans van Steenwinckel den ældre (død 1619)
 Oluf van Steenwinckel, bygmester, formodentlig søn af Hans van Steenwinckel den yngre (død 1659)
Thalia (muse)

Thalia ( Thaleia) er komediens muse i græsk mytologi.

Ifølge Pseudo-Apollodorus var hun og Apollo forældre til Korybantes. Andre kilder fra oldtiden nævner andre forældre.

Thalia bliver portrætteret som en ung kvinde iført støvler og med en komisk maske i sin hånd. Mange fremstillinger af hende holder et signalhorn eller en trompet (der begge blev brugt til at støtte skuespillerens stemmer i oldtidens komedier) eller en hyrdestav eller en krans af vedbend.

Referencer

Eksterne henvisninger 

 

Græske guder
Muser
Tversted Kirke

Tversted Kirke, beliggende i Tversted, på amtsvejen mellem Hirtshals og Skagen.

Kirken er bygget i midten eller i slutningen af 1100-tallet, og består af et kor og skib og har aldrig haft noget tårn.

Kirken er på et tidspunkt forlænget mod vest og afsluttes med en barokagtig gavl, som er forsynet med bogstaverne "AMEB" og tallet "1787". Disse oplysninger hentyder muligvis til medlemmerne af familien Brøndlund, ejere af kirken, som i 1600-tallet ejede herregården Nørre Elkjær.

Eksterne kilder og henvisninger 

 Tversted Kirke hos KortTilKirken.dk

Kirker i Hjørring Kommune
Kirker i Hjørring Amt
Kirker i Aalborg Stift
Kirke
Hans van Steenwinckel den ældre

Hans van Steenwinckel den ældre (ca. 1545 – 10. maj 1601) var en en flamsk-dansk arkitekt og billedhugger. Han er født i Antwerpen, muligvis som Steinwinckel, og i øvrigt er fødeåret 1550 nævnt visse steder. På grund af hans efterfølgere af samme navn kendes han også som Hans (I) van Steenwinckel eller Hans van Steenwinckel I.

Hans van Steenwinckel den ældre var søn af den nederlandske arkitekt Lourens van Steenwinckel og blev formodentlig indkaldt til Danmark omkring 1578 af bygmesteren Anthonis van Obbergen for at hjælpe med Kronborg. Han har er ophavsmand til flere markante bygninger, herunder
 flere herregårdes hovedbygninger, blandt andet Orebygaard, 
 Slangerup Kirke (opført 1588), 
 Uranienborg for Tycho Brahe på Hven (1576 – 1580),
 flere fæstningsanlæg, blandt andet Akershus ved Oslo, Varberg og fæstningsbyen Kristanopel i 1599,
 spiret på Helligåndskirken i København (1582 – 1584)

Han er far til de to arkitekter og billedhuggere Lorenz van Steenwinckel og Hans van Steenwinckel den yngre samt farfar til Hans van Steenwinckel den yngste. 

Han døde i Halmstad.

Arkitekter fra Danmark
Arkitekter fra Nederlandene
Billedhuggere fra Danmark
Billedhuggere fra Nederlandene
Renæssancearkitekter
Danskere i 1500-tallet
Personer i Dansk Biografisk Leksikon
Karl Thomas Mozart

Karl Thomas Mozart, født 21. september 1784 i Wien, død 31. oktober 1858 i Milano, søn af Wolfgang Amadeus Mozart og hustru Constanze Mozart, født Weber. Han var en østrigsk embedsmand og var sammen med broderen Franz Xaver Wolfgang Mozart de eneste af Mozart-parrets 6 børn, som overlevede den tidligste barndom.

Efter faderens død i 1791 blev Karl sat i pleje hos en gymnasielærer i Prag, der også gav Karl musikundervisning. I 1797 kom han i lære i et handelshus i Livorno, men arbejdet fængede ham ikke i længden, og i 1805 flyttede han til Milano for at studere musik hos Bonifazio Asioli, der var blevet ham anbefalet af Joseph Haydn.

Efter ca. tre års studier opgav han den musikalske løbebane og indtrådte i den østrigske statstjeneste i Milano, hvor han resten af livet førte et beskedent liv som bogholder. 

Karl Mozart forblev ugift og efterlod sig ikke børn. Med ham uddøde Mozarts direkte efterslægt.

Som barn blev han sammen med broderen malet af den danske portrætmaler Hans Hansen, der kom i hjemmet hos Constanze Mozart og hendes samlever og senere ægtemand, den danske diplomat Georg Nicolaus Nissen.

Litteratur 

 Viggo Sjøqvist, To gange fuldkommen lykkelig. Constanze Mozarts ægteskaber. Et bidrag til Mozart-forskningen. Gyldendal, København 1975

Wolfgang Amadeus Mozart
Personer fra Østrig
Hans van Steenwinckel den yngre

Hans van Steenwinckel den yngre (født 24. juni 1587, død 6. august 1639) var en dansk arkitekt, sten- og billedhugger samt entreprenør. Som søn af arkitekt og billedhuggeren Hans van Steenwinckel den ældre var det naturligt, at han valgte faderens levevej, hvor han sammen med broderen Lorenz studerede i Nederland, men lagde hele sit livsværk i Danmark. 

I starten af sin karriere virkede Steenwinkel den yngre primært som billedhugger og har som sådan lavet værker til Kronborg og Frederiksborg Slot. Hans første større opgave som arkitekt var færdiggørelsen af Christian den 4.s kapel ved Roskilde Domkirke. Det var en opgave, som Lorenz havde påbegyndt i 1613 men ikke færdiggjort ved sin død i 1619. Ved Lorenz død overtog Hans van Steenwinckel den yngre også posten som generalbygmester og øverste tilsynsførende ved de kongelige bygninger. Bygningsstilen i hans værker var renæssance. Han nød den aktive kong Christian 4.'s tillid, så han fik glæde af og del i kongens mange ideer om Københavns udvikling.

Blandt hans værker kan nævnes (i flere tilfælde ikke hele bygningen):
Børsen i København (som Lorenz akkurat havde påbegyndt)
Restaureringen af ødelagte dele af Kronborg i Helsingør efter branden i 1629
Karruselporten ved Frederiksborg Slot i Hillerød
Rundetårn og Trinitatis Kirke i København
Valdemars Slot på Tåsinge
Nyboder i København
Rosenborg Slot i København
Smedstorp i Skåne
Krudthuset i Wilhelms Bastion på Holmen i København
Heliga Trefaldighets kyrka i Kristiansstad
Ombygningen af Nikolaj Kirke i København

Han var far til arkitekten og billedhuggeren Hans van Steenwinckel den yngste og formodentlig til bygmesteren Oluf van Steenwinckel.

Eksterne henvisninger 
 

Arkitekter fra Danmark
Billedhuggere fra Danmark
Renæssancearkitekter
Danskere i 1600-tallet
Personer i Dansk Biografisk Leksikon
Hofbygmestre fra Danmark
.hack

.hack er en Japansk franchise, som dækker to multimediaprojekter: Project .hack og .hack Conglomerate. Begge projekter er udgivet af Bandai og hovedsageligt lavet/udviklet af CyberConnect2.

Projekter

Project .hack 

Project .hack var den første generation af .hack-serien. Den blev lanceret i 2002 med PlayStation 2-spillet .hack//Infection og anime-serien .hack//Sign. Udviklerne på projektet inkluderede Koichi Mashimo, Kazunori Ito og Yoshiyuki Sadamoto. Siden da har Project .hack bredt sig til fjernsyn, video spil, manga, noveller og endda samlerkortspil.

.hack Conglomerate 

.hack Conglomerate er efterfølgeren til Project .hack og er samtidig gruppen bag det andet kapitel af serien. Denne gruppe inkluderer firmaerne Victor Entertainment, Nippon Cultural Broadcasting, Bandai, TV Tokyo, og Kadokawa Shoten. Den består af blandt andet 3 PlayStation 2-spil kaldet .hack//G.U., en anime-serie kaldet .hack//Roots, bøger og manga.

Eksterne henvisninger 

 .hack – Officiel 
 .hack – Officiel 
 Project .hack – Officiel 
 .hack Conglomerate – Officiel 
 .hack på .hack//Wiki
 .hack på dothackers
Hans van Steenwinckel den yngste

Hans van Steenwinckel den yngste (1639 – 1700) var en dansk arkitekt og billedhugger. Som sin far (Hans van Steenwinckel den yngre), farbror (Lorenz van Steenwinckel) og farfar (Hans van Steenwinckel den ældre) blev han uddannet som arkitekt, og han fulgte i deres fodspor ved i 1669 at blive udnævnt til kongelig bygmester.

Hans største opgave var byggeriet af Holmen i København, og her finder man ét af hans mest kendte værker, nemlig Søkvæsthuset (1684-1686). Endvidere har han tegnet gravkapellet ved Sankt Petri Kirke (1681-1683) og Hubertushuset i Jægersborg Dyrehave – sidstnævnte eksisterer dog ikke længere, da man ved en planlagt restaurering besluttede sig for at erstatte det med Eremitageslottet.

Billedhuggere fra Danmark
Arkitekter fra Danmark
Barokarkitekter
Danskere i 1600-tallet
Personer i Dansk Biografisk Leksikon
Maxim (magasin)

Maxim er et internationalt engelsksproget magasin for mænd. Det er kendt for dets billedeserier af populære skuespillerinder, sangerinder, og kvindelige modeller.

Oversigt 
Den første udgave af Maxim udkom i England i maj 1995 med Lisa Snowdon på coveret. Den første amerikanske udgave udkom den 1. april 1997 med Christa Miller som cover-model.

Ud over billedserier indeholder magasinet også korte artikler om emner som sport, film, videospil, mode, forhold, biler, og alkohol. Hver udgave indeholder også omfattende anmeldelser, og tests af ting inden for disse emner.

Hot 100 
Hvert år opgiver Maxim dets "Hot 100"-liste, hvori magasinet prøver at samle de mest attraktive kvinder.

Tidsskrifter fra Storbritannien
Karlovy Vary

Karlovy Vary (tysk: Karlsbad) er en by i den vestlige del af Bøhmen i regionen Karlovy Vary i Tjekkiet. Byen ligger ved floden Teplás udmunding i floden Ohře (tysk: Eger).

Karlsbad er en af de bedst kendte, og samtidigt mest traditionelle, kurbyer i verden.
Indbyggertallet er pr. 2008 på 53.708.

Verdensarv fra 2021 
Den 24. juli 2021 indskrev UNESCO Karlovy Vary som verdensarv og byen blev én af de 11 byer i Europas store kurbadesteder.

Eksterne henvisninger 

Byer i Tjekkiet
Verdensarvsområder i Tjekkiet
Kurbyer
Byer i Karlovy Vary
Vejringe

Vejringe er en landsby på den nordøstlige del af Falster beliggende i Aastrup Sogn (Falster Østre Provsti, Lolland-Falsters Stift) , 2 kilometer syd for Ore. Landsbyen befinder sig i Guldborgsund Kommune og tilhører Region Sjælland. 

Tidligere lå en rytterskole i Vejringe.

Byer på Falster
Lokaliteter i Guldborgsund Kommune
Lillebrænde

Lillebrænde er en lille landsby på Falster i Lillebrænde Sogn (Falster Vestre Provsti, Lolland-Falsters Stift). Landsbyen ligger mellem Nørre Alslev og Stubbekøbing, ca. 5 kilometer vest for sidstnævnte. Den befinder sig i Guldborgsund Kommune og hører til Region Sjælland.

I byen ligger Lillebrænde Kirke.

Byer på Falster
Lokaliteter i Guldborgsund Kommune
Maglebrænde

Maglebrænde er en lille landsby på Falster i Maglebrænde Sogn (Falster Østre Provsti, Lolland-Falsters Stift). Byen ligger ca. 2 kilometer syd for Stubbekøbing. I landsbyen ligger Maglebrænde Kirke.

Maglebrænde befinder sig i Guldborgsund Kommune og hører til Region Sjælland.

Byer på Falster
Lokaliteter i Guldborgsund Kommune
Verst

En verst er en gammel russisk længdeenhed som svarer til 1.066,8 meter, altså lidt over en kilometer. En verst bestod af 500 sasjen eller 1.500 arsjin (russisk alen). Der gik 7 verst på en milja (russisk mil).

Tabellen i højre side indeholder konverteringsdata til andre længdemål. 

Længdeenheder